GiliGold/VAD_KnessetCorpus huggingface dataset:
ראובן ריבלין: אני רק רוצה להוסיף שכאשר הממשלה מטעמים כאלו ואחרים לא ממלאה את תפקידה, לא יכול להיות מצב שבסל השירותים לציבור, למי שמבקש לא יהיה סל של שירותי דת.
ראובן ריבלין: כאשר אנחנו נמצאים במצב שבו אין מי שיושיע והחוק הממשלתי מתעכב בגלל ויכוחים בין משרד המשפטים למשרד הדתות למשרד האוצר וכו' – אני חושב שזה תפקידה של הכנסת.
ראובן ריבלין: נתעלם כרגע איך נצביע עבור החוק עצמו אבל בהחלט הכנסת צריכה לומר את דברה.
יצחק גלנטי: השאלה היא עד כמה הנושא הזה דחוף?
יעקב מרגי: חצי שנה בבירוקרטיה של הממשלה זה כלום.
יעקב מרגי: כל שבוע שבועיים יכולות להיכנס לקטגוריה הזאת מועצה דתית אחרת.
יעקב מרגי: קחו בחשבון מועצות אזוריות.
דוד טל: מי בעד פטור מחובת הנחה להצעת החוק הזאת ירים את ידו.
דוד טל: אשר על כן הצעת החוק קיבלה פטור מחובת הנחה.
דוד טל: אנחנו עוברים להצעה השנייה של פטור מחובת הנחה של חברת הכנסת עמירה דותן, הצעת חוק שירות ביטחון – תיקון.
דוד טל: חברת הכנסת עמירה דותן, בבקשה.
עמירה דותן: אתם יודעים שכשהייתי צעירה הייתי קצינת ח"ן ראשית.
עמירה דותן: אז דאגנו לכך שבנות תוכלנה לשרת בצבא גם אם הן דתיות ואני חושבת שזו הייתה הצלחה כבירה.
עמירה דותן: בוועדת חוץ וביטחון בוועדת המשנה לענייני כוח אדם נהגתי לבקש מיושבי ראש הוועדה הזאת לדון בנושא של שירות החיילות שהיום הוא שונה לגמרי ממה שהיה בזמני.
עמירה דותן: באחת הישיבות שהיה ראש אכ"א לשעבר, הוא הפנה את תשומת לבנו שהרבה מאוד מהבנות לא מתגייסות, על פי הסטטיסטיקה זה מעל ארבעים ומשהו אחוזים, בין היתר משום שהחוק מאפשר להן את הדבר הזה.
עמירה דותן: אמר אז אפרים סנה שהיה סגן שר הביטחון שהוא מעלה כמעט מדי שבוע לוועדת שרים את העניין הזה להפסיק את הפטורים וכל פעם זה נדחה ואפילו לא מגיע לדיון.
איתן כבל: אתקן אותך ברשותך כיוון שבתוקף תפקידי אז כשר הייתי אחראי גם על העניין הזה.
איתן כבל: זה עבר ועדת שרים.
איתן כבל: ועדת השרים אישרה את החוק אלא שמשום מה מסיבות כאלה ואחרות החוק עוכב.
איתן כבל: החוק עבר את ועדת השרים, ועדת השרים אישרה אותו.
דוד טל: חברת הכנסת דותן, אני קראתי מפעם לפעם שהצבא לא זקוק לכל כך הרבה כוח אדם, הייתה תקופה שאפילו לגברים, שהצבא ממש פוטר אותם משיקולים שלו.
דוד טל: הוא לא זקוק להם.
איתן כבל: דוד, אתה טועה.
דוד טל: אני אומר רק מה שקראתי ואני יכול להביא סימוכין.
איתן כבל: כנראה שזה דוח ישן כשאכ"א היה אכ"א, עכשיו זה אמ"ש.
עמירה דותן: ראשית החיילות היום משרתות בקשת הרבה יותר רחבה ובתפקידים הרבה יותר משמעותיים.
עמירה דותן: בנושא של ההשתמטות היום אני מוכרחה לומר שהגיע הזמן שגם הכנסת תאמר את דברה.
עמירה דותן: כששמענו את זה בוועדת המשנה של ועדת חוץ וביטחון החלטנו להכין חוק שאומר שמועמדת לשירות ביטחון לא יכולה בקלות כל כך רבה לומר או להצהיר בשקר שהיא לא מתגייסת בגלל סיבה דתית.
דוד טל: כל הצהרה בשקר בכל נושא זה לא ראוי.
דוד טל: תסבירי לנו למה זה דחוף.
עמירה דותן: הדחיפות היא בגלל העובדה שאנחנו רואים יותר ויותר השתמטויות.
עמירה דותן: הנושא הוא על סדר היום.
עמירה דותן: ישנה העמותה לשוויון בנטל שאומרת: חברים, מספיק עם חוק טל, מספיק עם ההשתמטות, הגיע הזמן לעשות משהו.
עמירה דותן: מאחר ואני היום חברת כנסת אני רוצה שהנושא הזה יבוא לדיון בכנסת ונאמר את דברנו כמה שיותר מהר.
עמירה דותן: יותר מזה, הייתי רוצה שבחקיקת החוק נוכל לשתף את הציבור בחקיקה הזאת כדי שהציבור יוכל לעמוד בה ולא יהיה עוד אות מתה בנושא הזה.
דוד טל: מי אמר מספיק עם חוק טל?
עמירה דותן: ישנם היום כמה אגודות שעוסקות בנושא.
דוד טל: אבל זה חוק, מה לעשות?
דוד טל: זה כמו, תתארי לעצמך, שאת החוק הזה שלך נאשר ומחר יבוא מישהו ויגיד: מספיק עם חוק עמירה דותן.
דוד טל: תרשי לי לספר סיפור קצר.
דוד טל: יום אחד הייתי בפריז מזמן, קיבלתי טלפון מהשגריר שאול עמור ז"ל, הוא היה בבלגיה ונסעתי אליו ברכבת.
דוד טל: הגעתי לשם והיו שם כל ראשי הקהילה היהודית, היה גם אחד הרבנים המפורסמים בארץ.
דוד טל: שאול עמור ז"ל הציג את האנשים והציג אותי ואמר: זה דוד טל, חוק טל זה על שמו.
דוד טל: אמרתי לו בשקט: אדוני השגריר, זה לא על שמי, זה מישהו אחר.
דוד טל: אז הוא אומר לכולם: תראו איזו צניעות, הוא צנוע מאוד, הוא לא רוצה לקחת את הקרדיט לעצמו.
עמירה דותן: כתבתי בהצעת החוק שהצעה דומה הונחה על ידי איתן כבל ואופיר פינס.
עמירה דותן: אני רק רוצה להתחבר.
עמירה דותן: אין לי שום כוונה שהצעת החוק הזאת הדומה כך או אחרת להצעות קודמות שכמובן לא העתקתי אותן תיקח את הבכורה של איתן ושל אופיר.
עמירה דותן: חשוב לי מאוד שהנושא יעלה לסדר היום וכמה שיותר מהר נוכל לטפל בזה ולומר את דברנו ככנסת בנושא הכל כך קשה של השתמטות מצבא ההגנה לישראל בימים האלה.
דוד טל: דוברים נוספים, בבקשה.
איתן כבל: אני עוסק בנושא הזה מאז שהתפטרתי מכהונתי בממשלה.
איתן כבל: הייתי בדין ודברים גם עם גורמים בתוך הבית הזה.
איתן כבל: אני יכול לומר לך שנדמה לי שבשבוע הקרוב או בשבוע שאחריו הצעת החוק תעלה לוועדת השרים.
איתן כבל: אתה יודע באופן אישי כמה אני לא אוהב את המסלול הזה שנקרא פטור מחובת הנחה, ואני מבטא את זה גם בקואליציה, כלומר החוקים שהולכים במסלול הרגיל הפכו להיות המיעוט.
איתן כבל: אין לי התנגדות לעניין ואני רוצה לומר לך חברת הכנסת עמירה דותן, ואני כמובן לא רומז על שום דבר, וצוין שהצעת החוק הזו הונחה על ידי.
איתן כבל: אלא שבתהליכים האלה עלולים להיווצר אבסורדים, ואני משתמש בלשון עדינה, אבל יש אנשים שרואים לא פחות את החשיבות ועמלים וגם תפרו את העניין הזה כדי שיהיה כמה שיותר רוב בתוך הבית הזה לעניין הזה.
איתן כבל: ועלול להיווצר מצב על פי הכללים - - -
ראובן ריבלין: הסכמה רחבה.
איתן כבל: הסכמה רחבה.
איתן כבל: אנחנו נאשר את זה ואז פתאום את תופסת מקדמה על מי שכבר עמל על זה מספר חודשים ואז אני אחר כך מוצא את עצמי מצטרף אלייך ואומר תודה שהעלית את זה.
יעקב מרגי: אם אתה נרדמת והיא העלתה את זה - - -
איתן כבל: מרגי, לא נרדמתי, שוחחתי בעניין הזה איתכם.
נאדיה חילו: צריך לעשות כללים בעניין הזה.
איתן כבל: הבנת?
איתן כבל: להעלות עניין רק כדי להעלות אותו ולהגיד: יהיה מה שיהיה – זו איננה דרכי.
איתן כבל: כשאני מביא חקיקה אני גם משתדל מאוד שבסופו של עניין היא תעבור את כל הקריאות בכנסת.
איתן כבל: אין לי התנגדות ובתנאי שהנושא לא יעלה, הוא ימתין.
איתן כבל: אני אומר לך, אין לך ברירה אלא להמתין לוועדת שרים.
איתן כבל: זה נושא חשוב אבל 60 שנה הוא חשוב.
איתן כבל: לא יקרה שום דבר, הסורים לא על הגדרות למרות שיש דיבור בינינו.
דוד טל: תודה, חבר הכנסת אדלשטיין.
יולי יואל אדלשטיין: חוץ מהרצון הטבעי שבאמת צריך פעם לתת על זה את הדעת לתת אחד לשני פטורים מחובת הנחה, ומבלי להתייחס למהות החוק, אני שומע מהדיון שהדברים שנאמרים מייתרים לגמרי את הצורך בפטור מחובת הנחה.
יולי יואל אדלשטיין: הרי ממה נפשך?
יולי יואל אדלשטיין: אמרה עמירה דותן שני דברים: אחד שהצעה זהה או דומה כבר הונחה על ידי חברי הכנסת כבל ופינס.
יולי יואל אדלשטיין: דבר שני אמרת שאין לך שום כוונה לעקוף אותם, את רק רוצה להצטרף.
יולי יואל אדלשטיין: כיוון שכך, ההצבעה היא מיותרת כי במידה והחברים האלה יעלו את הצעת החוק תוכלי להיות הצעה מצורפת במליאה בלי כל קשר גם אם הנחת אותה שלשום.
יולי יואל אדלשטיין: אין שום בעיה עם העניין הזה.
יולי יואל אדלשטיין: אם את לא מתכוונת לעקוף אותם אז אין שום צורך בפטור מחובת הנחה עצמאי, חבל פשוט שנעשה כאן דברים שאין בהם שום צורך.
עמירה דותן: ראשית כחברת כנסת חדשה, באיזשהו מקום כשמנקזים את הצעות החוק לכולנו, ובמקרה הזה מדובר בהצעות חוק נפרדות לגמרי בנושא מאוד אקוטי שנכון שהוא אקוטי 60 שנה אבל יש עכשיו עת רצון שהוא כן יהיה בר יישום.
עמירה דותן: לכן אני חושבת שעת הרצון הזאת היא נכונה.
עמירה דותן: פניתי לוועדה משום שאני חושבת שכרגע יש עת רצון הרבה יותר מאשר הייתה לפני כן ואולי ממה שתהיה אחר כך.
עמירה דותן: לא בגלל הסורים אלא בגלל החוויה של השירות במדינת ישראל.
עמירה דותן: השאלה היא האם באותו מסלול של הייעוץ המשפטי או איזשהו מקום אחר בכנסת שאליו מוזרמות כל הצעות החוק שלנו, אין מי שאומר: ראי, יש הצעה דומה, נא דברי עם חברי הכנסת האלה והאלה, שהרי אנחנו בשיח, אנחנו לא בברוגז, ובואו תראו מה אפשר לעשות כדי לזרז את הנושא הזה או לעשות משהו כדי לקדם אותו.
דוד טל: עמירה, אם ההצעה שלך כרגע תקבל פטור תוכלי להעלות את ההצעה כבר ביום רביעי.
דוד טל: ההצעה של כבל עלתה מזמן, נכון?
איתן כבל: היא הונחה, ועדת השרים אמורה לדון בה ביום ראשון.
ארבל אסטרחן: אפשר להצמיד בלי פטור ובלבד שחלפו שבועיים מיום ההנחה.
ארבל אסטרחן: בשבוע הבא כבר יהיו שבועיים.
עמירה דותן: מה זה אומר?
עמירה דותן: מה המשמעות של זה?
דוד טל: זה אומר שלא צריך לדון בפטור אם את מוכנה שבשבוע הבא ההצעה שלך תוצמד להצעתו של חבר הכנסת כבל.
עמירה דותן: הנושא יעלה לדיון בשבוע הבא?
דוד טל: יצרפו את זה ביחד.
דוד טל: חברת הכנסת דותן, אני חייב לומר, ולא מנעתי ממך להביא את זה, לא נראה לי שיש כאן איזושהי דחיפות מיוחדת להצעת החוק הזאת.
עמירה דותן: זו מחלוקת עקרונית בינינו.
עמירה דותן: אני חושבת שיש דחיפות, אתה חושב שלא.
שלמה מולה: אני חושב שכל מה שאפשר לצמצם את תחושת הפרייאריות אזרחים או של צעירים או צעירות שרוצים לשרת בצבא, ואני חושב שהכנסת צריכה לומר את דברה.
שלמה מולה: אני חושב שאם אנחנו באמת רוצים להילחם בהשתמטויות או במתחמקים למיניהם, ואם אנחנו רוצים לאפשר להרבה מאוד אנשים שמסיבות כאלה ואחרות לא מתגייסים, אם אנחנו יכולים לקצר את התהליך אפילו ביום אחד, מבחינתי זה חשוב.
שלמה מולה: אני לא יודע מה יהיו בסופו של דבר השיקולים של חברת הכנסת עמירה דותן - - -
איתן כבל: השאלה היא לא על התוכן עכשיו, זה פרוצדורלי.
יולי יואל אדלשטיין: אנחנו מצביעים על משהו שאין לו שום משמעות.
יולי יואל אדלשטיין: אם עמירה מתכוונת להיצמד להצעה שלהם היא לא צריכה את הפטור, אין לזה משמעות.
משה גפני: אדוני היושב ראש, ראשית אני רוצה להקדים ולומר שאני מכבד מאוד את חברת הכנסת עמירה דותן ואין שום קשר למה שאני הולך לומר, ואני לא הולך לדבר לגופו של החוק כי לא זה נושא הדיון והוא לא רלוונטי.
משה גפני: לראשונה, חברת הכנסת דותן, אני נתקל בבקשה לשחרור מחובת הנחה מהסוג הזה.
משה גפני: אני לא זוכר דבר כזה.
משה גפני: את מייחסת חשיבות לחוק, אני לא הולך לדבר על החוק.
משה גפני: לפי דעתי החוק לא בא לשנות באופן דרמטי שום דבר אבל נניח לעניין הזה.
משה גפני: את יכולה להעלות את החוק ביום רביעי, יש לך אפשרות.
משה גפני: איך את יכולה להעלות אותו ביום רביעי בלי שחרור מחובת הנחה?
משה גפני: לבקש מאיתן כבל, תעלה את החוק שלך, את מצטרפת אליו.
דוד טל: על זה דיברנו.
ראובן ריבלין: היא רק תוכל להצטרף אליו.
משה גפני: את יכולה בלי שישחררו פה מחובת הנחה, את לא צריכה את הטובה של ועדת הכנסת.
משה גפני: יתרה מזאת, הממשלה החליטה.
משה גפני: את מבקשת שחרור מחובת הנחה, את תצטרכי אישור של ועדת שרים, הרי אחרת לא תוכלי להעביר את זה.
משה גפני: אני לא מדבר על קואליציה ואופוזיציה, אני מדבר לגופו של עניין.
משה גפני: תהיה בעיה להעביר את החוק הזה ולא תוכלי להעביר אותו אילולא תהיה תמיכת ממשלה מסיבית, כולל של חבר הכנסת מרגי.
משה גפני: בלי זה יש קצת בעיה.
יעקב מרגי: אתה יודע מה דעתי בנושא.
משה גפני: אני לא נכנס לגופו של דעתך בכלל.
יעקב מרגי: כבר נכנסת.
יעקב מרגי: אין לי בעיה שמאיה בוסקילה תתגייס.
משה גפני: אני מציע לך לא להצהיר הצהרות, תקרא את החוק טוב, נדבר על זה אחר כך.
יעקב מרגי: שם היא תעשה פחות בעיות לך מאשר בחוף הים.
משה גפני: למה אתה מסבך אותי?
משה גפני: אני מדבר איתך על התקנון אתה מדבר איתי על מאיה בוסקילה.
איתן כבל: אם היא הייתה יודעת שתקנו את הדיסקים שלה היא לא הייתה מתגייסת.
משה גפני: אני מציע לחברת הכנסת דותן למשוך את הבקשה מפני שאת מעמידה את כולנו מאוד במבוכה כי אף אחד לא רוצה להתנגד לך וכל אחד מבין שזה סתם מיותר.
דוד טל: חבר הכנסת גפני, אני חושב שחברת הכנסת דותן כבר קיבלה את זה.
דוד טל: היא הבינה את דבריו של כבל.
דוד טל: חברת הכנסת נאדיה, בבקשה.
נאדיה חילו: אני רוצה לנצל את זה, לא פעם גם אני באופן אישי נתקלתי בנושא הזה שזה קצת יוצר חוסר איזונים לחברי כנסת שעובדים ומגישים חקיקה, בלי להתייחס למקרה הספציפי הזה.
נאדיה חילו: אני חושבת שהנושא הזה הוא בדיוק עניינה של ועדת הכנסת.
נאדיה חילו: מה שחברי איתן ביטא, הקדימות והעקיפה.
נאדיה חילו: נתקלתי בזה באופן אישי, לא אגיד מתי, עבדתי מאוד קשה על חוק ופתאום כשזה ממש מגיע מישהו הגיש פטור מחובת הנחה - - -
יעקב מרגי: הקרדיט חשוב?
נאדיה חילו: אני רוצה להמליץ לוועדת הכנסת בעניין הזה לנסות ולקחת דפוס כלל או התנהגות כללית מסוימת בעניין הזה כי אם יש פ' ומישהו עבד וזה אוטוטו וזה כבר הונח ומתקדם - לא לנסות ולבוא בעקיפות ולנסות להתקדם ולקדם כמה שהחוק חשוב.
נאדיה חילו: לדעתי בעניין הזה ועדת הכנסת אמורה לתת אמירה כללית, שזה יהיה כלל.
דוד טל: תודה, חבר הכנסת ריבלין.
ראובן ריבלין: בגלל הערכתי הרבה לחברת הכנסת דותן לא רציתי להשתתף בסיבוב הראשון אבל אחרי ששמעתי את חבר הכנסת מולה ולאחר שחברת הכנסת דותן, שאני בטוח בניקיון המלא של המחשבה שלה, היא כחברי כנסת רבים אחרים, חברת הכנסת מולה, קמה באחד הבקרים וכאש בעצמותיה בער דבר שבוער כבר בחברה הישראלית למעלה מחמישים שנה.
ראובן ריבלין: הכנסת הזאת נזקקה לכמה דברים שקשורים באותם מהלכים ובאותם הליכים עליהם מדבר החוק של חברת הכנסת דותן.
ראובן ריבלין: אין לי ספק שאין לה ולא היה לה שמץ של ידיעה על הצעות החוק האחרות המונחות.
ראובן ריבלין: בזמנו אני בטוח שהדבר בער גם בעצמותיו של חבר הכנסת כבל, גם בתור רשות מבצעת וגם בתור רשות מחוקקת.
ראובן ריבלין: והוא אכן הכין חוק - - -
איתן כבל: לקחתי את הצעת החוק הממשלתית והודעתי להם שאני AS IS.
ראובן ריבלין: חוק שיבוא לידי דיון וויכוח ולבסוף הכרעה, כן ממשלה, לא ממשלה, כל הדברים האלה הם דברים חשובים מאוד אבל לא יכול לקום כל פעם חבר כנסת בבוקר ולהחליט מה דחוף ומה לא דחוף, בשביל זה ועדת הכנסת קובעת את הדבר.
ראובן ריבלין: היא רואה את הדברים בהיקף הכללי.
ראובן ריבלין: טוב יעשו חברי הכנסת שמגישים חוק אם יפנו לייעוץ המשפטי וישאלו האם קיימים חוקים כאלה לפני כן או דברים אחרים שהם בידיו של כל חבר כנסת.
ראובן ריבלין: והואיל, חברת הכנסת דותן ביקשת הדרכה, אני מנחה אותך ורוצה להזכיר שחברי הכנסת שנבחרו בראשית הקדנציה לכנסת ה-17 נמצאים פה כבר שנתיים, הם לא חברי כנסת חדשים שלא יודעים ואת יודעת היטב ושנתיים זה זמן מספיק.
ראובן ריבלין: לכן אני חושב שמה שאמר חבר הכנסת יולי אדלשטיין מבחינת התוצאה היא התוצאה הנכונה וההגונה.
ראובן ריבלין: חבר הכנסת כבל יכול בכל רגע להעלות את הצעת החוק שלו, בין שוועדת השרים דנה ובין שלא דנה ע"פ הקווטה שמתקיימת.
ראובן ריבלין: אם ובמידה שאיתן כבל יבוא ויאמר: אני רוצה להחזיק את העניין כדי לראות אותך בת ערובה שלא תעלי את החוק משום שאני עדיין לא העליתי – תבואי בפני הוועדה ותבקשי פטור מחובת הנחה, אז כבר לא יהיה צורך בכך ואז יאשרו לך.
ראובן ריבלין: בהחלט יכול להיות מצב, חבר הכנסת מולה, שמישהו מגיש בקשה על מנת לעכב את כל האחרים מלהגיש בקשות, ולכן הסמכות של הוועדה היא סמכות בלתי מוגבלת אבל היא צריכה לעשות זאת על פי תקדימים ולא על פי המבקשים.
ראובן ריבלין: ואני מודיע לכם שהייתי מצביע בעד עמירה דותן כי אני לא יכול להצביע נגדה.
דוד טל: תודה רבה, אני חושב שההסבר היה ממצה.
עמירה דותן: איתן, מתי אתה הולך לשים את זה?
איתן כבל: אני אומר לך, זה כבר מונח בפני ועדת השרים.
עמירה דותן: ביום ראשון הקרוב?
איתן כבל: בעזרת השם, כולנו תקווה שהממשלה תשרוד עד אז.
דוד טל: אז גברתי מושכת את ההצעה כרגע?
עמירה דותן: לפי המלומדות של הוועדה הזאת – כן.
עמירה דותן: למדתי שיעור נוסף בענייני פרלמנטריזם, תודה רבה לכם.
דוד טל: על סדר יומנו בקשת התפלגות של חבר הכנסת שרוני, חברת הכנסת שרה מרום-שלו וחבר הכנסת גלזר, שזו הזדמנות לשלוח לו ברכות להחלמה מהירה.
דוד טל: אנחנו אמורים לדון ולאשר או לא את התפלגות שלושת החברים הללו מסיעת "גיל" ולאחר כן תיערך הצבעה, במידה שהסעיף הראשון יתקבל, לגבי שם הסיעה החדשה – "צדק לגמלאים" - וסעיף נוסף שנצטרך לאשר, שהסיעה החדשה תייצג את מפלגת "צדק חברתי".
דוד טל: אני רוצה לשוב ולומר את זה שאמרתי כבר בדיון הקודם.
דוד טל: בתולדות ועדת הכנסת לא היה מקרה שוועדת הכנסת לא אישרה פילוג.
דוד טל: בכל פעם שהיתה בקשת פילוג הדבר הזה אושר, לא היתה בעיה עם הנושא הזה.
דוד טל: הנושא נתקע בגלל הבקשה שלנו, על-פי המלצתה של היועצת המשפטית, לראות את כל ההסכמים כדי לראות שהדברים מתנהלים כשורה.
דוד טל: כשעלה חשש, על-פי חוות דעתה של היועצת המשפטית לכנסת, לדברים לא תקינים העלינו את הנושא הזה בדיון הקודם, וכאמור הדיון לא הגיע לכלל הצבעה משום שחבר הכנסת שרוני, על-פי המלצת חברת הכנסת תירוש, משך את ההצעה ושב אלינו עם הסכם אחר.
דוד טל: ההסכם שהונח בפנינו, לאחר שהיועצת המשפטית לכנסת בדקה אותו, חף מכל מיני סעיפים בעייתיים שהיו בעבר.
דוד טל: אני מבקש לאפשר לחבר הכנסת שרוני לומר דברים ולאחר מכן, אם חבר הכנסת גלנטי ירצה, הוא ישיב, ולאחר מכן חברי כנסת אחרים שירצו להתייחס לנושא הזה יתייחסו.
דוד טל: בבקשה, חבר הכנסת שרוני.
יצחק גלנטי: אפשר בקשה לסדר היום?
יצחק גלנטי: אני מבקש שלפני הדיון בבקשה של חבר הכנסת נקיים דיון בבקשה שלי להכיר בחבר הכנסת שרוני כפורש יחיד מסיעת "גיל".
דוד טל: אדוני, משהתקבלה הבקשה של חבר הכנסת שרוני להתפלגות אין מקום לבקשת הפרישה, מה גם שחבר הכנסת שרוני טוען שאתם צריכים להיות מופרשים.
דוד טל: נדון היום רק בהתפלגות, כפי שאמרתי, ובסעיפים האחרים.
משה שרוני: אדוני היושב ראש, חברי הכנסת, אני חושב שאנחנו קצת מגזימים בדברים, מתפלספים, במקום לעשות את העבודה שנבחרנו לעשות.
משה שרוני: יש דבר אחד ברור: בתולדות כנסת ישראל, כשמישהו רוצה להתפלג, מביאים לוועדת הכנסת ובסך הכול מודיעים.
משה שרוני: זה דבר פורמלי, גם בנושא ההסכם.
משה שרוני: אני רוצה להזכיר גם ליועצת המשפטית של הכנסת – חבל שהיא אינה כאן - שאותו הסכם נחתם ואושר בוועדת הכנסת של עזר ויצמן, זכרונו לברכה, של רפול, זכרונו לברכה, ושל שרון, שייבדל לחיים.
משה שרוני: אותם הדברים בדיוק.
משה שרוני: לא רציתי להיכנס לויכוח עם היועצת המשפטית - - -
דוד טל: אבל לא נשמעה טענה שהוא בעייתי ועלה חשש לאיזושהי עבירה.
דוד טל: אם היו טענות כאלה אני מניח שיושב ראש הוועדה - - -
משה שרוני: היו, אבל אני לא רוצה, זה נגמר.
דוד טל: למה להתעסק בעבר?
דוד טל: בוא נסתכל "קדימה" בתקווה.
משה שרוני: אני חושב שוועדת הכנסת צריכה לאשר פורמלית את ההתפלגות.
משה שרוני: דבר שני, שם הסיעה הוא "צדק חברתי וצדק לגמלאים".
משה שרוני: ועדת הכנסת לא קובעת שמות, רק רשם המפלגות.
משה שרוני: אין סמכות לחברי הכנסת לקבוע, היא יכולה לקבל או לא לקבל.
דוד טל: יש סמכות על-פי חוק מימון מפלגות, אבל אתה צודק שכשאתה מקים סיעה, ולאחר מכן אתה חייב להקים מפלגה אם אתה רוצה מימון, אתה צריך לקבל את האישור של רשם המפלגות.
משה שרוני: נכון, אבל צריך לזכור, "גיל" רשומה ברשם המפלגות כ"גמלאי ישראל לכנסת", נקודה.
משה שרוני: יש עוד מפלגה שקוראים לה "כוח לגמלאים", שגדעון בן ישראל הקים אותה, ויש עוד הרבה מפלגות עם אותם שמות.
משה שרוני: לא אנחנו הקובעים את השמות.
משה שרוני: אני חושב שההתכתבות היתה מיותרת, אני לא רוצה להיכנס לעניין של מי הפורש.
דוד טל: תודה, אין צורך.
דוד טל: אמרתי שאני לא דן בנושא של הפרישה.
דוד טל: משהגשת בקשה להפלגות אין טעם יותר לדון בנושא הפרישה, זה על-פי חוות הדעת של היועצת המשפטית.
דוד טל: מה גם שהבקשה שלך התקבלה זה מכבר.
דוד טל: בבקשה, חבר הכנסת גלנטי.
יצחק גלנטי: המדינה גועשת ורוחשת כמרקחה מול החשדות לשוחד וטובות הנאה, שלכאורה נעשו בהסתר על ידי ראש הממשלה.
יצחק גלנטי: בדרך המלך מכניס חבר הכנסת שרוני את הסוס הטרויאני עד שער העיר.
דוד רותם: ראש הממשלה, שאתה תומך בו.
יצחק גלנטי: אני תומך בו, נכון לרגע זה.
דוד רותם: שרוני עושה את זה בהסכם, לא במעטפות מסומנות.
יצחק גלנטי: נגיע לזה.
יצחק גלנטי: שרוני מכניס במצח נחושה - - -
יואל חסון: אי-אפשר להכניס מכונית למעטפות.
אורי אריאל: רואים שאתה לא מבין בזה.
יואל חסון: נכון, ואוצ'ר למכונית אפשר להכניס במעטפה.
משה שרוני: היגואר שלי נמצאת בחוץ, אתה יכול לראות אותה.
יצחק גלנטי: להבדיל מבקשות גט ופיצול שנעשו ואושרו בעבר על-ידי ועדת הכנסת, הרי שבמקרה זה ועדת הכנסת נדרשת לאשר גט ונישואין בו-זמנית.
יצחק גלנטי: עומד כאן לפנינו החתן ומנסה לשכנע עד כמה כלתו יפה היא, חסודה, צנועה ואין בה מתום, וזאת למרות רעלתה וגלימתה המכסה אותה מראש ועד כף רגל.
יצחק גלנטי: בל נשכח שכלה זו הצהירה במפורש ב"ידיעות אחרונות" של יום ו' - - -
משה שרוני: חיים נחמן ביאליק.
אורי אריאל: מה כבודו טוען, שהם ממזרים?
אורי אריאל: אני מוחה על זה.
יצחק גלנטי: בל נשכח שכלה זו הצהירה ביום ו' הקודם שיש עמה נדוניה של מיליארדרים מוסלמים רוסים, המחכים בחוסר סבלנות למכירה הפומבית של ירושלים בירת ישראל.
יצחק גלנטי: ועדת הכנסת היא המחסום המוסרי העליון והאחרון, שעליו לעמוד ולמנוע את התמוטטות הדמוקרטיה הישראלית.
יצחק גלנטי: תודה רבה.
דוד טל: תודה רבה גם לך, חבר הכנסת גלנטי.
דוד טל: חבר הכנסת חסון, ראשון הדוברים ואחריו עמיתתי זהבה גלאון.
יואל חסון: מבחינתי, הדיון הזה הוא המשך של הדיון הקודם.
יואל חסון: אי-אפשר לנתק את הדיון הזה מהדיון הקודם, ובעיניי ההסכם החדש, המתחדש, שאני רואה כאן, הוא הסכם מלאכותי.
יואל חסון: זה הסכם שבא כביכול לגרום לוועדה הזאת לשבת בשקט, אבל כולם יודעים שבסופו של דבר המפלגה החדשה, "צדק לגמלאים", "צדק חברתי" או איזשהו צדק, אין בה שום צדק.
יואל חסון: היא קשורה לארקדי גאידמק, היא נשלטת על-ידי ארקדי גאידמק, היא מיועדת לארקדי גאידמק.
יואל חסון: אי-אפשר לא להבין את זה, אי-אפשר לא לדעת את זה.
יואל חסון: זה שעכשיו הורידו כמה סעיפים אז כאילו נתנו לוועדה אפשרות להרגע ולהגיד שזה הסכם טוב.
משה שרוני: יואל, תשים ועדת ביקורת שתחקור את זה.
משה שרוני: דבר על עובדות, לא - - -
דוד טל: שרוני, אני מבקש.
יצחק גלנטי: זאת אותה הגברת, אפילו בלי שינוי אדרת.
דוד טל: שרוני, גלנטי, אני מבקש.
יצחק גלנטי: אני מבקש תרגום.
יצחק גלנטי: נאמר פה משפט ברומנית, אני מבקש תרגום.
דוד טל: לא שמעתי, לא הבנתי ואין טעם לדון בזה.
יואל חסון: אדוני היושב ראש, אני מסכים שאם הפרישה הזאת היתה פרישה שלא היו מעורבים בה גורמים מחוץ לכנסת וגורמים אחרים - - -
דוד טל: זו לא פרישה זו התפלגות.
דוד טל: יש הבדל משמעותי מאוד.
יואל חסון: צודק, אני מקבל את ההערה.
יואל חסון: אם ההתפלגות הזאת היתה באה מתוך מקום – כפי שתואר - ערכי, אידיאולוגי, פתאום החברים המתפלגים לא מרגישים שהם חלק מהמפלגה כי הם לא מרגישים משויכים אליה אידיאולוגית - הייתי יכול להבין את זה; ואם לא היה קשור לזה אדם מבחוץ - הייתי מקבל את זה.
יואל חסון: אבל הם ממשיכים להתעסק בענייני גמלאים והם פורשים ממפלגת גמלאים, אז אין כאן ניתוק אידיאולוגי.
יואל חסון: בסופו של דבר, יש כאן התפלגות אינטרסנטית, שמגובה על-ידי גורמים אינטרסנטים מחוץ לכנסת.
יואל חסון: אני מצטער שההתפלגות הזאת נעשתה בדרך הזאת ובצורה הזאת, כי אני חושב שיש שם אנשים טובים.
יואל חסון: אבל אני חושב שהם טעו בדרך שבה הם החליטו לעשות את הפילוג הזה.
יואל חסון: אסור לנו ליצור את התקדים הזה, של התפלגות שיוצרת כניסה בדלת האחורית לכנסת של גורמים שלא נבחרו לכנסת.
יואל חסון: צריך להיזהר בדבר הזה.
יואל חסון: בעיניי, אין כאן עניין של קואליציה-אופוזיציה, אדוני היושב ראש.
יואל חסון: יש כאן עניין ברור, נקי וענייני, ומבחינתי אנחנו צריכים לחסום כל תקדים שעלול להוריד את הכנסת לביבים ועלול ליצור פה תקדימים שעוד עלולים להיות חמורים בהמשך.
שרה מרום שלו: עוד הרבה לפני שאתה חושב על זה, זה יקרה.
יואל חסון: אני רוצה למנוע את זה, חברת הכנסת מרום-שלו, אני רוצה למנוע את הירידה הזאת לביבים.
יואל חסון: אני חושב שהסכמה של ועדת הכנסת לקבל את ההתפלגות הזאת, עם כל הרקע מסביב – ואי-אפשר להתנתק ממה שהיה בפעם הקודמת – כי ההסכם הזה הוא מלאכותי.
יואל חסון: ההסכם האמיתי הוא מה שהונח כאן בישיבה הראשונה.
יואל חסון: הסכמה להתפלגות הזאת בדרך הזאת זה הורדתה של הכנסת הזאת לביבים של הביבים.
דוד טל: אני רוצה לומר לך, חבר הכנסת חסון, למה אני סבור שזה לא מלאכותי.
דוד טל: ועדת הכנסת שלחה את שרוני לתקן את ההסכם, והגיע הסכם מתוקן.
דוד טל: על דעת זה ועדת הכנסת שלחה את שרוני, זאת אומרת שמלכתחילה אמרנו - - -
יואל חסון: לא הייתה החלטה כזאת של הוועדה.
יואל חסון: הוא החליט בעצמו.
דוד טל: לא היתה, אבל משעלתה הצעתה של חברת הכנסת רונית תירוש שהוא ימשוך את הבקשה ואף לא אחד התנגד לזה, אז אי-אפשר לטעון שזה מלאכותי.
דוד טל: מעבר לכך, האפשרות בידיו של כל חבר כנסת לשנות את החוק, אבל צריך לומר ולהדגיש את שאמרתי בתחילת דבריי, שלא היה תקדים.
דוד טל: הוא יכול להיווצר אם הפעם לא יאשרו התפלגות.
דוד טל: עד עכשיו ועדת הכנסת אישרה כל הזמן התפלגויות.
יצחק גלנטי: זו חתונה, זו לא רק התפלגות.
יואל חסון: אי-אפשר להציג את זה כהתפלגות רגילה.
יואל חסון: זו לא התפלגות רגילה.
יואל חסון: גם מה שלא מופיע בנייר מופיע במקומות אחרים.
יואל חסון: אי-אפשר להיתמם ולהגיד שאנחנו מסתכלים רק על מה שנכתב.
דוד טל: אם אתה יודע על דברים אחרים, שמופיעים במקומות אחרים - - -
יואל חסון: כולנו יודעים, בואו לא ניתמם.
דוד טל: אז תניח את זה על השולחן.
דוד טל: כפי שביקשתי משרוני להיות שקוף ולהציג כל דבר על השולחן, אם אתה יודע אז שתף אותנו ואולי גם תשנה את דעתנו.
זהבה גלאון: אדוני היושב ראש, אני מציעה לחברי הכנסת לא להיתמם.
זהבה גלאון: הדברים לא נמדדים רק במישור המשפטי.
זהבה גלאון: העובדה שחבר הכנסת שרוני חזר לגאידמק וניסח הסכם, שעל פניו נראה מתון ובסדר, זו כנראה עובדה שלא יכולה להיות ניתנת לערעור.
זהבה גלאון: זה ממש לא מעניין.
זהבה גלאון: מה שמעניין זה שכל אחד מחברי הכנסת צריך לדעת שאם הוא מאשר את הפילוג – וקשה לי, אני חייבת להודות, כי באופן כמעט אוטומטי נענינו לבקשות של אנשים שביקשו להתפלג, מתוך עמדה אידיאולוגית שלא מחזיקים אנשים בכוח ושזו לא חתונה קתולית.
זהבה גלאון: ברגע שהסיעה הזו מתפלגת ומקבלת מימון כספי מהמדינה, זה אומר שחברי הכנסת מאפשרים מימון מפלגות לקבוצה שמייצגת אינטרסים של גורמים מפוקפקים, עבריינים, שאסור להם להיכנס למדינות מסוימות, שעשו את הונן באופן מפוקפק, ואנחנו הולכים לתת לזה יד, שהמדינה תממן באמצעות מימון מפלגות.
זהבה גלאון: שימו לב מה אנחנו עושים: ברגע שנאשר התפלגות, זאת המשמעות של זה.
זהבה גלאון: אחר כך אנחנו יכולים להצביע נגד שם כזה או אחר - זה הכול קשקוש.
זהבה גלאון: שימו לב מה אתם עושים.
זהבה גלאון: העובדה, עם כל ההערכה שלי לחברת הכנסת תירוש שפנתה בדחילו ורחימו בישיבה הקודמת שרוני, שנענה לה, מה זה מעניין?
זהבה גלאון: את מי זה מעניין?
זהבה גלאון: ולמה זה מחייב אותנו, בכלל?
יולי יואל אדלשטיין: היא זחלה על הברכיים.
זהבה גלאון: אני מבקשת לא לדבר בצורה כזו.
זהבה גלאון: היא באמת פנתה אליו.
רונית תירוש: אבל לא בדחילו ורחימו ולא על הברכיים.
משה שרוני: ההבדל הוא שהיא על הברכיים בשביל הפלסטינים.
דוד טל: שרוני, אתה סיימת לדבר.
זהבה גלאון: חבריי חברי הכנסת, אני חוזרת – אמרתי את זה בפעם הקודמת - לא מדובר בהקמת סיעה חדשה.
זהבה גלאון: מי שמצביע היום בעד ההתפלגות נותן יד להקמה של שלוחה של העולם התחתון בכנסת ישראל.
זהבה גלאון: זה עליכם, קחו את זה בחשבון.
שרה מרום שלו: ועכשיו זה לא העולם התחתון?
אורי אריאל: את השופטת גם?
זהבה גלאון: לא, אמרתי גם אז.
זהבה גלאון: חבר הכנסת אריאל, אני חושבת שיש כאן אנשים טובים, אני מתכוונת לזה.
זהבה גלאון: שלושת חברי הכנסת של "גיל" הם אנשים טובים.
זהבה גלאון: אני מכירה אותם באופן אישי בשנתיים שהם בכנסת.
זהבה גלאון: הם אנשים טובים, שהחליטו להפיל את עצם לפח יקוש.
זהבה גלאון: הם מפילים את עצמם לפח יקוש, מסתנוורים מגורמים שאנחנו צריכים לחסום אותם מלהיכנס לכנסת.
משה כחלון: אז אנחנו צריכים להגן עליהם מפני עצמם.
יצחק גלנטי: נכון.
יצחק גלנטי: אתה צודק, אדוני.
משה כחלון: די, די עם האופורטוניזם.
דוד טל: חבר הכנסת יולי אדלשטיין, בבקשה.
זהבה גלאון: זה שיש לך אינטרס שישבו בקואליציית ביבי זה בסדר, אבל זה לא מחייב אותנו.
יואל חסון: בדיוק, אי-אפשר לעשות מזה אינטרס.
יואל חסון: זה בא מהמקום הזה.
צבי הנדל: אתה רוצה מעטפות - - -?
יואל חסון: אל תגזים.
יואל חסון: אל תדבר אלי ככה.
צבי הנדל: מה המניעים שלך, לשמור על המעטפות?
יואל חסון: אל תדבר אליי בצורה כזאת.
צבי הנדל: אני צריך להתבייש?